পার্সি জ্যাকসন অ্যান্ড দি অলিম্পিয়ানস
এই নিবন্ধটি মূল সিরিজ সম্বন্ধীয়। এই সিরিজ অবলম্বনে নির্মিত চলচ্চিত্রটি সম্পর্কে জানতে দেখুন পার্সি জ্যাকসন অ্যান্ড দি অলিম্পিয়ানস: দ্য লাইটনিং থিফ। পার্সি জ্যাকসন অ্যান্ড দি অলিম্পিয়ানস (ইংরেজি: Percy Jackson & the Olympians) রিক রিঅর্ড্যান রচিত কাল্পনিক অ্যাডভেঞ্চার ও কল্পসাহিত্যমূলক উপন্যাসের একটি সিরিজ। মার্কিন যুক্তরাষ্ট্রের পটভূমিতে রচিত হলেও এই বইগুলির মূল ভিত্তি গ্রিক পুরাণ। সিরিজের অন্তর্গত মোট পাঁচটি উপন্যাস ও দ্য ডেমিগড ফাইলস ও ডেমিগডস অ্যান্ড মনস্টারস নামে দুটি স্পিন-অফ বই। সিরিজের প্রথম বই দ্য লাইটনিং থিফ অবলম্বনে পার্সি জ্যাকসন অ্যান্ড দি অলিম্পিয়ানস: দ্য লাইটনিং থিফ নামে একটি চলচ্চিত্র নির্মিত হয়েছে। ২০১০ সালের ১২ ফেব্রুয়ারি ছবিটি যুক্তরাষ্ট্র ও কানাডায় মুক্তি পায়। এই সিরিজের নায়ক পার্সি জ্যাকসন। সে জানতে পারে যে, সে আসলে সমুদ্রদেবতা পসেইডনের ছেলে। সে আরও জানতে পারে যে, দৈত্য, সাইক্লপস, এমপৌজা, টাইটান এবং গ্রিক দেবদেবীরা সহ গ্রিক পুরাণের কিংবদন্তি চরিত্রগুলি চিরকালই ছিল এবং এখনও বর্তমান আছে। বারো জন অলিম্পিয়ান আজও অলিম্পাস পর্বতে বাস করেন। তবে এই অলিম্পাস এখন এম্পায়ার স্টেট বিল্ডিং-এর এক কাল্পনিক ৬০০তম তলায় অবস্থিত। পার্সিকে দৈত্যরা প্রায়ই আক্রমণ করত। কারণ সে ছিল প্রধান তিন দেবতার (দেবরাজ তথা আকাশের দেবতা জিউস, সমুদ্রদেব পসেইডন ও পাতালদেবতা হেডিস) একজনের ছেলে। এই তিন দেবতা দ্বিতীয় বিশ্বযুদ্ধের পর এই মর্মে চুক্তিবদ্ধ হয় যে, তারা আর সন্তানের জন্ম দেবেন না। এর কারণ তারা অত্যন্ত শক্তিশালী ও অনিশ্চিত প্রকৃতির। পার্সির সঙ্গে অনেক তরুণ উপদেবতা বা ডেমিগডের সাক্ষাৎ হয়। তারা কেউ পার্সির বন্ধু, কেউ বা শত্রুপক্ষীয়। কিন্তু তারাও সকলে পার্সির মতো নিজের পরিচয় ও শক্তিগুলি আবিষ্কার করার প্রচেষ্টায় রত ছিল। ২০১০ সালের ৫ জুলাইয়ের হিসেব অনুযায়ী, এই সিরিজটি টানা ১৫৫ সপ্তাহ নিউ ইয়র্ক টাইমস বেস্টসেলার তালিকার শীর্ষে ছিল। এই সিরিজের সিকোয়েল হিসেবে আরও একটি সিরিজ প্রকাশিতব্য। উক্ত সিরিজের প্রথম বই দ্য লস্ট হিরো প্রকাশিত হবে ২০১০ সালের ১২ অক্টোবর।